ระเบียบกรมที่ดิน ว่าด้วยการรังวัดสอบเขต แบ่งแยก และรวมโฉนดที่ดินโดยสำนักงานช่างรังวัดเอกชน (ฉบับที่ 2) พ.ศ. 2547

ระเบียบกรมที่ดิน

ระเบียบกรมที่ดิน
ว่าด้วยการรังวัดสอบเขต
แบ่งแยก และรวมโฉนดที่ดิน
โดยสำนักงานช่างรังวัดเอกชน
(ฉบับที่ ๒)
พ.ศ. ๒๕๔๗[๑]

โดยที่เห็นเป็นการสมควรปรับปรุงระเบียบกรมที่ดิน
ว่าด้วยการรังวัดสอบเขต แบ่งแยก และรวมโฉนดที่ดินโดยสำนักงานช่างรังวัดเอกชน พ.ศ. ๒๕๓๘
ให้เหมาะสมยิ่งขึ้น กรมที่ดินจึงวางระเบียบไว้ ดังต่อไปนี้

ข้อ
๑  ระเบียบนี้เรียกว่า ระเบียบกรมที่ดิน
ว่าด้วยการรังวัดสอบเขต แบ่งแยก และรวมโฉนดที่ดินโดยสำนักงานช่างรังวัดเอกชน (ฉบับที่ ๒) พ.ศ. ๒๕๔๗

ข้อ
๒ 
ระเบียบนี้ให้ใช้บังคับตั้งแต่วันที่ ๑๖ เมษายน ๒๕๔๗ เป็นต้นไป

ข้อ
๓  ให้ยกเลิกข้อความในหมวด ๑ ข้อ ๗
หมวด ๒ ข้อ ๑๓ หมวด ๓ ข้อ ๑๖, ๑๗ หมวด ๔ ข้อ ๑๙ และหมวด ๕ ข้อ ๒๐, ๒๑ และข้อ ๒๒ ของระเบียบกรมที่ดิน ว่าด้วยการรังวัดสอบเขต แบ่งแยก
และรวมโฉนดที่ดินโดยสำนักงานช่างรังวัดเอกชน พ.ศ. ๒๕๓๘ โดยใช้ข้อความต่อไปนี้แทน

หมวด ๑
การรับคำขอ

ข้อ ๗  ก่อนส่งเรื่องให้ฝ่ายรังวัด
ให้เจ้าหน้าที่ลงบัญชีรับเรื่องการรังวัดของสำนักงานช่างรังวัดเอกชนไว้ในบัญชีรับเรื่องการรังวัด
(บ.ท.ด. ๑๑)
โดยไม่ต้องแยกเล่มต่างหากจากการรังวัดของเจ้าหน้าที่กรมที่ดิน

หมวด ๒
การจัดเตรียมเอกสารเรื่องรังวัด

ข้อ ๑๓  ให้ฝ่ายรังวัดจัดทำสำเนาเรื่องรังวัด
หลักฐานแผนที่หรือเอกสารอื่นที่จำเป็นต่อการรังวัด
ตามที่สำนักงานช่างรังวัดเอกชนแจ้งความประสงค์จะใช้ประกอบการรังวัด
ส่วนเอกสารต้นฉบับให้ฝ่ายรังวัดตั้งเรื่องเก็บไว้
การดำเนินการตั้งแต่ข้อ ๑๐ ถึงข้อ ๑๓
ต้องให้แล้วเสร็จภายในห้าวันนับแต่วันที่ได้รับเรื่อง

หมวด ๓
การมอบเรื่องรังวัด

ข้อ ๑๖ 
ให้ฝ่ายรังวัดออกใบสั่งค่าธรรมเนียมคัดสำเนาเอกสารตามกฎกระทรวงออกตามความในพระราชบัญญัติช่างรังวัดเอกชน
พ.ศ. ๒๕๓๕ และค่าหลักเขตที่ดินตามกฎกระทรวงออกตามความในพระราชบัญญัติให้ใช้ประมวลกฎหมายที่ดิน
พ.ศ. ๒๔๙๗
ให้สำนักงานช่างรังวัดเอกชนไปชำระแล้วนำสำเนาใบเสร็จรับเงินติดไว้ด้านหลังคำขอที่เป็นต้นฉบับ

ข้อ ๑๗  มอบเอกสารตามข้อ ๑๒
และสำเนาเอกสารที่ได้จัดทำขึ้น ตามข้อ ๑๓ ซึ่งเจ้าพนักงานที่ดินได้รับรองแล้ว
ให้แก่ผู้มารับเรื่องตามชื่อที่ปรากฏในหนังสือแจ้งของสำนักงานช่างรังวัดเอกชน
พร้อมทั้งจ่ายหลักเขตที่ดินตามจำนวนในใบสั่งและให้ผู้ที่รับเรื่องรังวัด
ลงนามรับเรื่องรังวัดในบัญชีรับเรื่องและนัดรังวัด (ร.ว.๑๒) ตลอดจนลงนามรับหลักเขตที่ดินในบัญชีรับจ่ายหลักคอนกรีต (บ.ท.ด.
๓๒)

หมวด ๔
การรังวัดและจัดทำหลักฐานแผนที่

ข้อ ๑๙ 
เมื่อสำนักงานช่างรังวัดเอกชนขอต่อเลขที่ดิน หน้าสำรวจ
เพื่อไปดำเนินการจัดทำหลักฐานแผนที่ ให้เจ้าหน้าที่ที่เกี่ยวข้องให้เลขที่ดิน
หน้าสำรวจให้แล้วเสร็จในวันที่รับเรื่องหรือวันทำการถัดไป

หมวด ๕
การตรวจเรื่องรังวัด

ข้อ ๒๐  ให้สำนักงานช่างรังวัดเอกชนส่งเรื่องรังวัดพร้อมหลักฐานแผนที่ที่ได้จัดทำขึ้นจากการรังวัดโดยมีหนังสือนำส่งต่อเจ้าพนักงานที่ดิน
และให้ฝ่ายรังวัดตรวจสอบจำนวนเอกสารที่นำส่งถูกต้องครบถ้วนตรงตามบัญชี จำนวนเอกสาร
(แบบ สชอ. ๗) แล้ว ลงนามรับไว้พร้อมกับเขียนใบสั่งค่าธรรมเนียมรังวัดให้ผู้แทนสำนักงานช่างรังวัดเอกชนชำระค่าธรรมเนียมรังวัด
ตามกฎกระทรวงออกตามความในพระราชบัญญัติให้ใช้ประมวลกฎหมายที่ดิน พ.ศ. ๒๔๙๗
และให้นำสำเนาใบเสร็จรับเงินติดไว้หลังรายงานการรังวัด (ร.ว.๓)

ข้อ ๒๑ 
ให้หัวหน้าฝ่ายรังวัดควบคุมและเร่งรัดการตรวจงานรังวัดให้แล้วเสร็จภายในสองวันนับแต่วันรับเรื่อง
การตรวจเรื่องรังวัดให้ดำเนินการ ดังนี้
๒๑.๑ ตรวจเรื่องรังวัดให้ถูกต้องตามกฎหมาย ระเบียบ
คำสั่งและหลักวิชาการรังวัด
โดยมิต้องลงนามรับรองในแบบพิมพ์หลักฐานการรังวัดแต่อย่างใด
๒๑.๒ กรณีที่นำหลักเขตที่ดินที่เหลือจากรายอื่นมาใช้ในการรังวัดรายนี้ให้เจ้าหน้าที่ตรวจสอบสำเนาใบเสร็จรับเงินค่าหลักเขตที่ดินให้ตรงตามที่รายงานไว้ในแบบรายงานการรังวัด
(ร.ว.๓)
๒๑.๓
ตรวจสอบชนิดและหมายเลขเครื่องมือรังวัดที่ใช้ในการรังวัดจากสำเนาหนังสือรับรอง (แบบ สชอ. ๕)
ให้อยู่ภายในกำหนดระยะเวลาตามหนังสือรับรองที่คณะกรรมการช่างรังวัดเอกชนออกให้

ข้อ ๒๒ 
เมื่อเจ้าพนักงานที่ดินได้ตรวจสอบเอกสารและหลักฐานเรื่องรังวัดถ้าปรากฏว่า
มีการคลาดเคลื่อน หรือบกพร่อง หรือไม่ถูกต้อง
ให้มีหนังสือแจ้งสำนักงานช่างรังวัดเอกชนทราบภายในสองวันนับแต่วันที่ตรวจพบเพื่อให้สำนักงานช่างรังวัดเอกชนรับเรื่องไปดำเนินการแก้ไข
ในกรณีที่จะต้องมีการนัดรังวัดให้แจ้งเจ้าพนักงานที่ดินได้ทราบกำหนดวันทำการรังวัดก่อนวันทำการรังวัดไม่น้อยกว่าสิบวันทำการ
และให้เจ้าพนักงานที่ดินจัดทำหนังสือแจ้งเจ้าของที่ดินข้างเคียงมอบให้สำนักงานช่างรังวัดเอกชนดำเนินการต่อไป

ข้อ ๔  ให้อธิบดีกรมที่ดินรักษาการตามระเบียบนี้

ประกาศ ณ วันที่ ๔
มีนาคม พ.ศ. ๒๕๔๗
บัญญัติ  จันทน์เสนะ
อธิบดีกรมที่ดิน

กฤษดายุทธ/ผู้จัดทำ
๗ พฤษภาคม ๒๕๕๖

วิชพงษ์/ผู้ตรวจ
๙ พฤษภาคม ๒๕๕๖

[๑] ราชกิจจานุเบกษา เล่ม ๑๒๑/ตอนพิเศษ
๓๔ ง/หน้า ๔๑/๒๓ มีนาคม ๒๕๔๗